FI Euroopan unionin virallinen lehti CE 65/196

(2004/C 65 E/213)

KIRJALLINEN KYSYMYS E-2712/03

esittäjä(t): Kathleen Van Brempt (PSE) komissiolle

(11. syyskuuta 2003)

Aihe: Väärä raha

Euron käyttöönottoon ei ensimmäisenä vuotena liittynyt kovin paljon rahanväärennöstapauksia. Tilanne näyttää nyt kuitenkin olevan muuttumassa.

Voiko komissio luoda katsauksen euroväärennysten tapaushistoriaan yhteisvaluutan käyttöönoton jälkeen? Pyydän saada tarkkoja lukuja väärennetyistä euroista.

Mihin toimiin komissio on ryhtynyt rahanväärennösten torjumiseksi?

Michaele Schreyerin komission puolesta antama vastaus

(23. lokakuuta 2003)

Seuraavat tiedot perustuvat Euroopan keskuspankin (EKP), Europolin ja komission toimittamiin tietoihin.

Vuonna 2002 poistettiin käytöstä 167 118 väärennettyä euroseteliä ja 2 339 väärennettyä eurokolikkoa. Setelien määrä ei vastaa edes neljännestä kaikista kansallisista väärennetyistä seteleistä, joista ilmoitettiin euroalueen kansallisille keskuspankeille vuonna 2001.

Taulukot, joissa esitetään väärennettyjen setelien ja kolikkojen jakautuminen vuonna 2002 nimellisarvon mukaan, lähetetään suoraan arvoisalle parlamentin jäsenelle ja parlamentin sihteeristölle.

Vuoden 2003 ensimmäisten kuuden kuukauden aikana poistettiin käytöstä 230 534 väärennettyä euroseteliä ja 7 875 väärennettyä eurokolikkoa.

Eurosetelien väärentäminen on odotetusti lisääntynyt vuodesta 2002 vuoteen 2003, mutta viime kuukausina tilanne on alkanut tasaantua. Koska liikkeessä on noin 8,2 miljardia aitoa seteliä, väärennettyjen setelien määrä on kuitenkin todella pieni, eikä ole pelkoa siitä, että ihmiset eivät enää luota euroseteleihin.

Eurokolikkojenkin väärentäminen on lisääntynyt, kuten liikkeessä olevien väärennettyjen eurokolikkojen suuri määrä vuonna 2003 on osoittanut. Väärennettyjen kolikkojen määrä on kuitenkin todella pieni verrattuna liikkeessä oleviin 41 miljardiin aitoon kolikkoon, eikä myöskään ole pelkoa siitä, että ihmiset eivät enää luota eurokolikkoihin.

Taulukot, joissa esitetään väärennettyjen setelien ja kolikkojen jakautuminen vuoden 2003 alkupuoliskolla nimellisarvon mukaan, lähetetään suoraan arvoisalle parlamentin jäsenelle ja parlamentin sihteeristölle.

Siitä lähtien kun eurosetelit ja -kolikot otettiin käyttöön, kaksitoista laitonta painotehdasta on suljettu, kymmenen euroalueella ja kaksi sen ulkopuolella. Kolme laitonta eurokolikkoja valmistavaa työpajaa on myös suljettu, kaksi Italiassa ja yksi Portugalissa. Toisesta laittomasta työpajasta Italiassa takavarikoitiin yli 70 000 väärennettyä 50 sentin kolikkoa ja kaikki tuotantovälineet.

Yhteensä 1 031 epäillyn tai pidätetyn henkilön on todistettu olevan vastuussa väärennettyjen eurosetelien tuotannosta ja/tai levittämisestä.

Jäsenvaltioiden toimivaltaiset viranomaiset, Euroopan keskuspankki, Europol ja komissio ovat vastuussa eurosetelien ja -kolikkojen suojaamisesta väärennöksiltä.

Komissio hoitaa velvollisuutensa kolmella alalla:

— lainsäädäntö, jonka mukaisesti se ryhtyy asianmukaisiin toimenpiteisiin (esim. asetus (EY) N:o 1338/2001 (1)) setelien ja kolikkojen suojaamiseksi ja toteuttaa asianmukaista valvontaa. Komissio antoi hiljattain toisen raporttinsa euron suojaamisesta rikosoikeudellisten seuraamusten avulla 29 päivänä toukokuuta 2000 tehdyn neuvoston puitepäätöksen täytäntöönpanosta;

— koulutus ja tekninen avunanto rahoittamalla kokonaan tai osaksi Perikles-ohjelmaan kuuluvia eurosetelien ja -kolikkojen suojaamisprojekteja;

— jäsenvaltioiden kolikkojen suojaamiseksi toteuttamien teknisiin ominaisuuksiin liittyvien toimenpiteiden koordinointi, johon kuuluu myös väärennettyjen kolikkojen analysoinnista vastaavan Euroopan teknis-tieteellisen keskuksen hoitaminen.

Hoitaakseen tehtävänsä komissio tekee läheistä yhteistyötä jäsenvaltioiden ja muiden EU:n toimielinten kanssa ja on perustanut useita työryhmiä.

(1) Neuvoston asetus (EY) N:o 1338/2001, annettu 28 päivänä kesäkuuta 2001, euron väärentämisen torjunnan edellyttämistä toimenpiteistä, EYVL L 181, 4.7.2001.